*Trilobity môže byť aj názov podkmeňa Trilobitomorpha  (synonymá sú: trojlalokovce a trilobitovce ), pozri trojlalokovce*

**Trilobity** (lat. *Trilobita*) sú trieda vyhynutých morských organizmov patriaca do podkmeňa trojlalokovce (=trilobity v širšom zmysle; lat. *Trilobitomorpha*), ktorý je významnou skupinou vyhynutých článkonožcov (bezhryzadlovcov). 

Výskyt triedy trilobity je spoľahlivo doložený od kambria v prvohorách (približne 540 – 520 miliónov rokov). V skamenelinách sa zachovávajú najmä ich chitínové panciere. Sú vedúcimi skamenelinami pre prvohory. Vyhynuli v priebehu devónu, posledné dožívajúce skupiny až v perme.

Evolúcia trilobitov
-------------------

Trilobity patria medzi typické prvohorné organizmy – najväčší rozkvet dosiahli vo vrchnom kambriu a ordoviku, menej v silúre a spodnom devóne. V perme prežíval už iba jediný rad – Phillipsiidae, ktorý však spolu s mnohými inými organizmami vyhynul na konci permu. Predpokladá sa, že všetky trilobity vznikli na území dnešnej Sibíri s následne sa z nej rozšírili.

Zachoval sa po nich bohatý paleontologický materiál. Náleziská trilobitov na Slovensku sú v okolí Dobšinej, Ochtinej a Jelšavy. Omnoho bohatšie nálezy sú napríklad v Českom krase a tiež v oblasti zvanej Barrandién (medzi Prahou a Plzňou), napr. pri obci Skryje. Dodnes bolo popísaných vyše 15 000 druhov trilobitov.

Dobre zachované fosílie trilobitov a ich zvlečených pancierov sú známe z náleziska pri meste Greese v pohorí Eifel v Nemecku.

### Skoré trilobity

Najstaršie fosílie trilobitov sú datované do obdobia približne pred 530 miliónmi rokov a boli celosvetovo rozšírené. Už skoré trilobity nesú všetky vlastnosti skupiny trilobitov ako celku. Nezdá sa, žeby niekedy existovala nejaká prechodná skupina alebo skupina predkov trilobitov.

Systematická klasifikácia
-------------------------

trieda: Trilobity (Trilobita)

* rad Agnostida (spodné kambrium – ordovik)
* rad Redlichiida (spodné až stredné kambrium)
* rad Corynexochida (spodné až vrchné kambrium)
* rad Ptychopariida (spodné kambrium – devón)
* rad Phacopida (ordovik – devón)
* rad Lichida (spodný ordovik – vrchný silúr)
* rad Asaphida (stredné kambrium – silúr)
* rad Proetida (ordovik – perm)

Stavba tela
-----------

Priečne rozdelenie tela trilobita
Veľkosť trilobitov bola premenlivá. Dĺžka tiel dospelých jedincov sa pohybovala od 6 mm do 75 cm. Telo trilobitov pokrýva chitínový pancier, ktorý môže byť impregnovaný kalcitom alebo fosfátmi vápnika. Pancier sa priečne aj pozdĺžne delí na 3 časti (podľa tohto rozdelenia tela práve trilobity dostali svoje meno). Pozdĺžne je výrazná osová časť tela – tzv. rachis a symetrické bočné pleury. Cephalon je hlavový štít, ktorý sa skladá z piatich segmentov, rôzneho tvaru. Na cephalone sa môžu nachádzať jednoduché alebo zložené oči rôznej veľkosti, ich počet môže dosiahnúť až 15 000. Na hlavovom štíte sa nachádza 5 párov končatín, z ktorých 1 spĺňa funkciu tykadiel, ktoré slúžia na hmat, či ako chemoreceptory. Ostatné končatiny sú dvojvetvové a okrem pohybu slúžia i na dýchanie. Končatiny boli primárne kráčavé, no u niektorých druhov boli lupeňovité a umožňovali plávať. Na epipoditoch pri báze nôh mali žiabrové prívesky. Končatiny sa vo fosílnom stave nachádzajú iba v ojedinelých prípadoch, rovnako ako mäkké časti tela a oči. Trup tvorí hrudná časť zvaná thorax, ktorá sa skladá z voľne uložených segmentov, takzvaných pleur. Spodná časť tela nie je dobre známa. Chvostová časť tela sa nazýva pygídium a skladá sa z jedného až 34 segmentov, zakončená býva osovým tŕňom alebo viacerými bočnými tŕňmi. U niektorých druhov však táto časť chýba. Telo neskorších druhov sa mohlo stočiť do guľky, podobne ako u recentných *Oniscomorpha*. Podrobným štúdiom zachovalých fosílií sa zistilo, že mali segmentálne uložené metanefrídie, podobne ako *Polychaeta*, z predkov ktorých pochádzajú. Vyvíjali sa anamériou.

Referencie
----------

1. ↑  TIRJAKOVÁ, Eva; VĎAČNÝ, Peter; KOCIAN, Ľudovít. *Systém eukaryotických jednobunkovcov a živočíchov* [online]. Bratislava: Katedra zoológie, Prírodovedecká fakulta UK, 2015, [cit. 2018-06-21]. S. 22. Dostupné online.
2. ↑  ANDREJEVA-GRIGOROVIČ, A. S. et al. Systematická paleontológia bezstavovcov 1. S. 62 dostupné online
3. ↑  KREJČA, J. a KORBEL, L. (eds.) et al.: *Veľká kniha živočíchov*. 3. nezmenené vydanie Bratislava: Príroda a. s. 1997. ISBN 80-07-00990-6 [1. vydanie malo názov: Z našej prírody - Živočíchy] s. 22
4. ↑  článkonožce. In: ČINČURA, Juraj, ed. *Encyklopédia Zeme*. 1. vyd. Bratislava : Obzor, 1983. 717 s. S. 122.
5. ↑  Pozri aj článok bezhryzadlovce
6. ↑  Ferianc 1978 dostupné online
7. ↑   *Systém podľa Biopedia.sk (r. 2000)* [online]. biopedia.sk, [cit. 2018-04-23]. Dostupné online.
8. ↑  FORTEY, Richard A.. *Trilobite! (Eyewitness to Evolution)*. [s.l.] : HarperCollins, 2000. 269 s. ISBN 978-0-00-257012-1.
9. 1 2  B. S. Lieberman. *Phylogenetic analysis of some basal early Cambrian trilobites, the biogeographic origins of the eutrilobita, and the timing of the Cambrian radiation* [online]. Journal of Paleontology (4 ed.), 76 (4), [cit. 2019-10-21]. Dostupné online.
10. ↑  Lieberman, BS (March 1, 1999). "Testing the Darwinian Legacy of the Cambrian Radiation Using Trilobite Phylogeny and Biogeography" (abstract). Journal of Paleontology 73 (2): 176.
11. ↑  Clarkson, E. N. K. (1998), Invertebrate Paleontology and Evolution (4th ed.), Oxford: Wiley/Blackwell Science, p. 452,
12. 1 2   *On-line geologická encyklopedie* [online]. geology.cz, 12.7.2009. Dostupné online.

* PaedDr. Valerián Franc CSc.: Systém a fylogenéza živočíchov – bezchordáty – zdroj, z ktorého (pôvodne) úplne alebo čiastočne čerpal tento článok.

Externé odkazy
--------------

* Podrobná klasifikácia triedy trilobity z časopisu Zootaxa z roku 2011 - Zootaxa 3148: 104–109 (23 Dec. 2011): Adrain, J. M. Class Trilobita Walch, 1771. In: Zhang, Z.-Q. (Ed.) Animal biodiversity: An outline of higher-level classification and survey of taxonomic richness

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Trilobity**
* Spolupracuj na Wikidruhoch Wikidruhy ponúkajú informácie na tému **Trilobity**